Rikke Hvilshøj (V), 2005-05-12:
Dette beslutningsforslag vil pålægge regeringen at sikre, at kommunerne etablerer en ordning, hvor en frivillig dansk familie kobles til en nytilkommen flygtningefamilie.
De frivillige kræfter er en vigtig ressource, de kan noget, som de professionelle sagsbehandlere ikke kan.
Det kan i mange tilfælde være afgørende for en vellykket integration på arbejdsmarkedet, i det politiske liv, i skolen og i uddannelsessystemet.
Og det er i hverdagslivets omgang med danskere, at udlændinge for alvor lærer sproget at kende med alle dets nuancer, betoninger og under- og overdrivelser.
Derfor er jeg enig med forslagsstillerne i målet med beslutningsforslaget, nemlig at skabe dialog og venskaber mellem indvandrere og danskere for at gøre det nemmere for indvandrerne at komme ind i vores samfund og få indsigt i og respekt for de værdier, som samfundet bygger på.
Men regeringen vil altså ikke lave en ordning, der tvinger kommunerne til at etablere ordninger med integrationsfamilier.
Sådan en ordning bliver mest vellykket, hvis den udspringer af et reelt ønske i kommunen om at lade frivillige kræfter spille en afgørende rolle i integrationsarbejdet.
I forbindelse med det forslag til ændring af danskuddannelsesloven, som jeg fremsatte den 23. februar i år, er der nedsat en arbejdsgruppe om kvoteflygtninge og frivillige.
Arbejdsgruppen skal undersøge mulighederne for at koordinere og optimere inddragelsen af frivillige i arbejdet med integrationen af kvoteflygtninge.
Arbejdsgruppen skal inden udgangen af denne måned fremlægge et udkast til en handlingsplan for mig.
Udkastet skal bl.a. indeholde forslag til, hvorledes frivillige kan inddrages, allerede før flygtninge ankommer til Danmark, bl.a. i forbindelse med udarbejdelse af kommunale modtagelsesplaner.
Arbejdsgruppen skal også komme med forslag til, hvordan man kan matche venskabsfamilier og kontaktpersoner til de enkelte flygtninge og flygtningefamilier ved ankomsten til Danmark.
Jeg glæder mig til at se, hvad arbejdsgruppen kommer frem til, og jeg forventer, at arbejdsgruppens forslag vil være relevante også for andre udlændinge, der lige er kommet til landet.
Inddragelse af frivillige kræfter indgår også i de dialoggrupper, som er nedsat i forlængelse af det møde om integration, som statsministeren og min forgænger afholdt på Marienborg den 30. november sidste år.
Der er i den forbindelse lagt op til at drøfte, hvordan frivillige familier kan indgå i integrationsindsatsen.
Generelt tror jeg, at kommunerne i højere grad kunne benytte eksisterende frivillighedsnetværk i forbindelse med integrationsindsatsen, men regeringen er altså ikke parat til at gennemtvinge inddragelsen af de frivillige kræfter i kommunerne, sådan som forslagsstillerne ønsker det.
Regeringen kan derfor ikke tilslutte sig beslutningsforslaget.
Til gengæld vil jeg gerne opfordre kommunerne til at gennemgå deres integrationsindsats for at overveje, om de frivillige kræfter kan spille en større rolle i arbejdet.
I den forbindelse må man også have for øje, at integration ikke kun handler om modtagelse af nyankomne flygtninge.
Modtagelse af nyankomne flygtninge er i dag en ret overskuelig opgave.
I år skal kommunerne formentlig modtage omkring 700 voksne flygtninge.
Det giver mulighed for at flytte fokus i frivillighedsarbejdet over mod de mange andre udfordringer på integrationsområdet, f.eks. i forhold til fritid, skole, uddannelse og job.
Det går jeg naturligt ud fra at forslagsstillerne vil bakke op om.